b'\n_START_ARTICLE_\nDavi\xc4\x8dni toksin\n_START_PARAGRAPH_\nDavi\xc4\x8dni toksin (tudi difterijski toksin ali difterotoksin, DT) je eksotoksin, ki ga izlo\xc4\x8da bakterija vrste Corynebacterium diphtheriae. Gen za toksin nosijo samo tisti sevi bakterije, ki imajo v genomu vgrajeno bakteriofagno DNK. Toksin se \xc5\xa1iri po krvi in okvarja sintezo beljakovin v celicah razli\xc4\x8dnih tkiv in organov. Smrtonosna doza za \xc4\x8dloveka zna\xc5\xa1a okoli 0,1 \xce\xbcg na kg telesne te\xc5\xbee. Ve\xc4\x8dje koli\xc4\x8dine toksina lahko povzro\xc4\x8dijo smrtonosno nekrozo srca in jeter._NEWLINE_Toksin je leta 1890 odkril Emil Adolf von Behring.\n_START_SECTION_\nZgradba in mehanizem delovanja\n_START_PARAGRAPH_\nDavi\xc4\x8dni toksin je po kemijski zgradbi enojni polipeptid, zgrajen iz 535 aminokislin. Spada v skupino toksinov A-B, kar torej pomeni, da je sestavljen iz dveh podenot, in sicer iz podenote A in B, ki sta povezani z disulfidno vezjo (S-S)._NEWLINE_Podenota B omogo\xc4\x8da vezavo z receptorsko beljakovino na tar\xc4\x8dni celici. Po vezavi membranske proteaze razcepijo toksin v podenoti, ki sta \xc5\xa1e vedno povezani z disulfidno vezjo. Kompleks receptor-toksin vstopi v celico preko endocitoze. Po zni\xc5\xbeanju pH vrednosti v endocitotskem me\xc5\xa1i\xc4\x8dku na okoli 5 se konformacija obeh podenot spremeni tako, da se izpostavljeni deli molekule s hidrofobnimi deli vrine v membrano me\xc5\xa1i\xc4\x8dka, tako da del z disulfidno vezjo \xc5\xa1trli v citoplazmo. Pod vplivom glutationa se vez reducira, podenota A pa se sprosti v citoplazmo._NEWLINE_Podenota A je tako kot pri ve\xc4\x8dini toksinov A-B ADP-riboziltransferaza, ki deluje na elongacijski faktor 2 (EF-2), ki je pomemben za premikanje sporo\xc4\x8dilne RNK. Zaradi delovanja toksina se podalj\xc5\xa1evanje polipeptidne verige ustavi, s tem pa je prizadeta sinteza beljakovin. Prizadete celice, kot so sr\xc4\x8dnomi\xc5\xa1i\xc4\x8dne, \xc5\xbeiv\xc4\x8dne in ledvi\xc4\x8dne celice, odmrejo, s tem pa je prizadeto delovanje organov._NEWLINE_Glede na mehanizem delovanja je davi\xc4\x8dnemu toksinu podoben eksotoksin A, ki ga izlo\xc4\x8da Pseudomonas aeruginosa.'